Document ID: 32013D0799

A BIZOTTSÁG HATÁROZATA
(2013. december 17.)
az ipari kibocsátásokról szóló 2010/75/EU európai parlamenti és tanácsi irányelv 32. cikkében említett átmeneti nemzeti terv Spanyol Királyság általi elfogadásáról szóló értesítésről
(az értesítés a C(2013) 9089. számú dokumentummal történt)
(Csak a spanyol nyelvű szöveg hiteles)
(2013/799/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ipari kibocsátásokról (a környezetszennyezés integrált megelőzése és csökkentése) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 32. cikke (5) bekezdésének második albekezdésére,
mivel:
(1)
A 2010/75/EU irányelv 32. cikke (5) bekezdésének első albekezdésével összhangban a Spanyol Királyság 2012. december 21-én e-mailben (2), majd egy 2012. december 28-án kelt és a Bizottság által 2013. január 2-án kézhez kapott hivatalos levélben (3) is eljuttatta a Bizottsághoz átmeneti nemzeti tervét.
(2)
A Bizottság értékelte az átmeneti nemzet tervet a 2010/75/EU irányelv 32. cikke (1), (3) és (4) bekezdésében, valamint a 2012/115/EU bizottsági végrehajtási határozatban (4) foglalt előírásoknak megfelelően.
(3)
A Spanyol Királyság által benyújtott átmeneti nemzeti terv hiánytalanságának értékelése során a Bizottság számos létesítményt nem tudott megfeleltetni a Spanyol Királyság által a 2001/80/EK európai parlamenti és tanácsi irányelv (5) alapján bejelentett 2009. évi kibocsátási leltárban szereplőkkel. Arra is fény derült, hogy az 5. számú létesítmény esetében az átmeneti nemzeti terv szerinti SO2-kibocsátási határértékhez való hozzájárulást a 2001 és 2007 közötti időszakra a minimális kéntelenítési arány alapján, a 2008 és 2010 közötti időszakra pedig a kibocsátási határértékek alapján állapították meg, ám az e megközelítés alkalmazására vonatkozó feltételek nem teljesülnek.
(4)
Mivel az átmeneti nemzeti terv és a 2001/80/EK irányelv szerinti kibocsátási leltár közötti eltérések akadályozták az átmeneti nemzeti terv értékelését, a Bizottság egy 2013. június 11-én kelt levélben (6) felkérte a Spanyol Királyságot a különbségek indoklására. Egyúttal szorgalmazta az 5. számú létesítménynek az átmeneti nemzeti terv szerinti SO2-kibocsátási határértékhez való hozzájárulása újraszámítását is.
(5)
A Spanyol Királyság 2013. június 28-án kiegészítő információkat küldött a Bizottságnak (7), ismertetve az átmeneti nemzeti terv és a 2001/80/EK irányelv szerinti 2009. évi kibocsátási leltár közötti eltérések okait. A levélben az is szerepelt, hogy a Spanyol Királyság meglátása szerint nem szükséges újraszámítani az 5. számú létesítménynek az átmeneti nemzeti terv szerinti SO2-kibocsátási határértékhez való hozzájárulását.
(6)
Az átmeneti nemzeti terv és a Spanyol Királyság által benyújtott kiegészítő információk újabb vizsgálatát követően a Bizottság 2013. szeptember 19-én másodszor is levélben (8) fordult a Spanyol Királysághoz, megerősítve korábbi álláspontját a minimális kéntelenítési aránynak az 5. számú létesítménynek az átmeneti nemzeti terv szerinti SO2-kibocsátási határértékekhez való hozzájárulása tekintetében való alkalmazása kapcsán. Azt is megjegyezte, hogy a 2. számú létesítmény esetében a Spanyol Királyság az átmeneti nemzeti terv szerinti 2016. évi SO2-kibocsátási határértékhez való hozzájárulás kiszámításához a 800 mg/Nm3 kibocsátási határérteket alkalmazta a 2001/80/EK irányelv 5. cikke (2) bekezdésének rendelkezései alapján, ám azok a Bizottság értelmezése szerint nem vonatkoznak erre az esetre. A Bizottság megállapította továbbá, hogy kilenc létesítmény esetében az átmeneti nemzeti terv szerinti 2016. évi NOx-kibocsátási határértékhez való hozzájárulást az 1 200 mg/Nm3 határérték figyelembevételével, a 2012/115/EU végrehajtási határozat melléklete C. függelékének C.1. táblázatához fűzött 2. megjegyzés alapján számították ki, de az ezt indokoló körülményről, vagyis a kérdéses tüzelőberendezésekben használt szilárd tüzelőanyagok illékonyvegyület-tartalmáról nem szolgáltattak adatokat. A Bizottság arra is kérte a Spanyol Királyságot, hogy az átmeneti nemzeti tervben szereplő minden létesítmény kapcsán szolgáljon további tájékoztatással a 2020. július 1-jétől érvényes kibocsátási határértékek betartását kellő időben biztosító intézkedésekről. Ezenfelül a vegyes tüzelésű vagy több típusú tüzelőberendezésből álló létesítmények esetében a Bizottság minden egyes alkalmazott tüzelőanyag, illetve minden egyes berendezéstípus esetében kérte a felhasznált tüzelőanyag-mennyiségek, a kibocsátási határértékek, az átlagos füstgázáram-értékek és az átváltási tényezők megadását.
(7)
2013. szeptember 30-án (9) és október 10-én (10) küldött leveleiben a Spanyol Királyság megválaszolta a Bizottság kérdéseit és további adatokat szolgáltatott. A 2. számú létesítmény kapcsán a Spanyol Királyság hangsúlyozta, hogy a 2001/80/EK irányelv 5. cikkének (2) bekezdése meglátása szerint alkalmazható, így nincs szükség a SO2-kibocsátási határérték felülvizsgálatára. A Spanyol Királyság az 5. számú létesítmény kapcsán is ragaszkodott ahhoz az állásponthoz, miszerint használható a minimális kéntelenítési arányon és a kibocsátási határértéken alapuló számítási módszerek kombinációja. Azon kilenc létesítmény kapcsán, amelyek esetében az átmeneti nemzeti terv szerinti 2016. évi NOx-kibocsátási határérték kiszámításához az 1 200 mg/Nm3 határértéket vette figyelembe, a Spanyol Királyság adatokat szolgáltatott a 2001 és 2010 között használt szilárd tüzelőanyagok illékonyvegyület-tartalmáról; ezekből kiderül, hogy az éves átlagos illékonyvegyület-tartalom csak a 3., a 4. és a 19. számú létesítmény esetében volt kisebb a 2001 és 2010 közötti időszak minden évében 10 %-nál, míg a 13., a 15., a 17., a 18., a 24. és a 25. számú létesítmény esetében az éves átlagos érték legalább egy év esetében meghaladta a 10 %-ot. Spanyolország azonban azzal érvelt, hogy az illékonyvegyület-tartalom a teljes referenciaidőszak (2001-2010) átlagát tekintve mind a kilenc létesítmény esetében alacsonyabb a 2012/115/EU végrehajtási határozat melléklete C. függelékének C.1. táblázatához fűzött 2. megjegyzésben említett értéknél.
(8)
A spanyol hatóságoktól 2013. szeptember 30-án és október 10-én kapott tájékoztatás alapján a Bizottság úgy véli, hogy azon vegyes tüzelésű berendezések esetében, ahol minden tüzelőanyag kapcsán szerepelnek kibocsátási határértékek, illetve egy olyan létesítmény kapcsán, ahol a használt tüzelőanyagok tekintetében egyetlen átlagolt kibocsátási határértéket adtak meg, tisztázni kell azt a számítási módszert, amely alapján megállapították az egyes létesítményeknek az átmeneti nemzeti terv szerinti összkibocsátási határértékekhez való hozzájárulását, továbbá a létesítményekben használt minden egyes tüzelőanyag esetében meg kell adni a kibocsátási határértékeket és a füstgázáram átlagos éves értékét.
(9)
A Bizottság végül elvégezte a Spanyol Királyság értesítésében szereplő, a kiegészítő információknak megfelelően módosított és az e határozat I. mellékletében említett nagy tüzelőberendezéseket tartalmazó átmeneti nemzeti terv értékelését, és úgy ítéli meg, hogy elsősorban a következő három elem nincs összhangban az alkalmazandó előírásokkal:
-
a 2. számú létesítmény esetében az átmeneti terv szerinti 2016. évi SO2-kibocsátási határértékhez való hozzájárulás kiszámítása céljára nem használható a 2001/80/EK irányelv 5. cikkének (2) bekezdése alapján a 800 mg/Nm3 kibocsátási határérték, mivel a 2010/75/EU irányelv 32. cikke (3) bekezdésének második albekezdése nem említi ezt a kibocsátási határértéket,
-
az 5. számú létesítmény kapcsán nem fogadható el az átmeneti nemzeti terv szerinti SO2-kibocsátási határértékhez való hozzájárulásnak a minimális kéntelenítési arányon alapuló és a kibocsátási határértéken alapuló módszer kombinációjával való kiszámítása,
-
a 13., a 15., a 17., a 18., a 24. és a 25. számú létesítmény esetében nem fogadható el az 1 200 mg/Nm3 NOx-kibocsátási határérték használata az átmeneti nemzeti terv szerinti 2016. évi kibocsátási határértékhez való hozzájárulás kiszámítása céljára, ugyanis nem teljesülnek e határérték alkalmazásának a 2012/115/EU végrehajtási határozat melléklete C. függelékének C.1. táblázatához fűzött 2. megjegyzésben meghatározott feltételei.
(10)
Ezen túlmenően a Bizottság számos létesítmény esetében ellentmondásosnak és/vagy hiányosnak találta az átmeneti nemzeti tervben szereplő adatokat. A hiányzó adatok és a kért magyarázatok felsorolása e határozat II. mellékletében szerepel.
(11)
A Spanyol Királyság értesítésében szereplő átmeneti nemzeti tervet ezért nem szabad jóváhagyni,
ELFOGADTA EZT A HATÁROZATOT:
1. cikk
(1) A 2010/75/EU irányelv 32. cikkének (5) bekezdésével összhangban a Spanyol Királyság által a Bizottághoz 2012. december 14-én benyújtott átmeneti nemzeti terv, amely az e határozat I. mellékletében szereplő nagy tüzelőberendezéseket tartalmazza, nem áll összhangban a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban előírt követelményekkel, ezért nem hagyható jóvá.
(2) Amennyiben a Spanyol Királyságnak szándékában áll a 32. cikk (5) bekezdésének értelmében átmeneti nemzeti tervet alkalmazni, tervét felül kell vizsgálnia a következők figyelembevételével:
a)
a 2. számú létesítmény kapcsán ki kell igazítani az átmeneti nemzeti terv szerinti 2016. évi SO2-kibocsátási határértékhez való hozzájárulás számítása során figyelembe vett kibocsátási hatértéket, e létesítmény esetében ugyanis nem használható fel erre a célra a 2001/80/EK irányelv 5. cikkének (2) bekezdése alapján a 800 mg/Nm3 SO2-kibocsátási határérték, mivel ezt a kibocsátási határértéket nem említi a 2010/75/EU irányelv 32. cikke (3) bekezdésének második albekezdése;
b)
az 5. számú létesítmény esetében az átmeneti nemzeti terv szerinti 2016. évi SO2-kibocsátási határértékhez való hozzájárulást újra kell számítani oly módon, hogy a 2001-től 2010-ig tartó teljes időszakra vagy a minimális kéntelenítési arányon alapuló számítási módszer, vagy a kibocsátási határértékeken alapuló számítási módszer kerüljön alkalmazásra;
c)
a 13., a 15., a 17., a 18., a 24. és a 25. számú létesítmény esetében ki kell javítani az átmeneti nemzeti terv szerinti 2016. évi NOx-kibocsátási határértékhez való hozzájárulás kiszámítása céljára használt kibocsátási határértékeket; és az 1 200 mg/Nm3 kibocsátási határérték alkalmazásához a Spanyol Királyságnak bizonyítania kell, hogy a létesítményekben használt szilárd tüzelőanyagok átlagos éves illékonyvegyület-tartalma az átmeneti nemzeti terv céljára figyelembe vett referenciaévekben 10 % alatt volt;
d)
az előbbi pontokkal összhangban kiszámított helyes értékek alapján ki kell igazítani az átmeneti nemzeti terv szerinti, az egyes évekre vonatkozó összkibocsátási határértékeket;
e)
tisztázni kell az e határozat II. mellékletében felsorolt kérdéseket, illetve pótolni kell a hiányzó adatokat.
2. cikk
Ennek a határozatnak a Spanyol Királyság a címzettje.
Kelt Brüsszelben, 2013. december 17-én.

Labels: 1
18
20